text: Vejle-fans demonstrerer mod Alliance-navn
  28 marts 2013 kl. 08.49
  Utilfredse VB-fodboldfans demonstrerede under Skærtorsdags lokalopgør i første division mellem Vejle Boldklub Kolding og Fredericia mod, at deres klub skal hedde VB Alliancen.
  De betragter det nye navn som en hån mod 120 års fodboldhistorie.
  Den gamle traditionsklub i Nørreskoven har de seneste to sæsoner heddet Vejle Boldklub Kolding i et forsøg på at udvide klubbens forretningsområde og sponsorkreds.
  - Det har kun resulteret i faldende opbakning på lægterne og efterfølgende er samarbejdet med Kolding gået i vasken, siger Alex Jensen fra Jelling, der står bag demonstrationen i dag.
  De utilfredse fans mener, at den naturlige løsning ville være at gå tilbage til at hedde Vejle Boldklub.
  - Det vil dog betyde, at ledelsen indirekte ville lide nederlag, hvilket de selvfølgelig ikke ønsker. Så i et desperat forsøg på ikke at tabe ansigt, har ledelsen besluttet at klubben fremover skal hedde VB Alliancen på trods af at "alliancen" kun er med sig selv, siger Alex Jensen.
  Se og hør mere i TV SYD Skærtorsdag kl. 19,30, hvor også VB- formand Lars Schou kommer med sin reaktion.
  